Diari Oficial de la Generalitat Valenciana


Sumari del DOGV 9867, del 10-06-2024 (2024/5432)

RESOLUCIÓ de 5 de juny de 2024, de la Conselleria d'Educació, Universitats i Ocupació, per la qual es convoquen assignacions econòmiques per a desenvolupar projectes d'innovació i inclusió educativa biennals en centres docents no universitaris de titularitat pública de la Generalitat, durant els cursos acadèmics 2024-2025 i 2025-2026.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9867

Data del DOGV
:   10-06-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/5432


Data del document
:   05-06-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació

RESOLUCIÓ de 5 de juny de 2024, de la Conselleria d'Educació, Universitats i Ocupació, per la qual es convoquen assignacions econòmiques per a desenvolupar projectes d'innovació i inclusió educativa biennals en centres docents no universitaris de titularitat pública de la Generalitat, durant els cursos acadèmics 2024-2025 i 2025-2026. [2024/5432]  
La Conselleria d'Educació, Universitats i Ocupació publica una nova convocatòria de projectes d'innovació i inclusió educativa (PIIE), que lliga la innovació amb la inclusió, per a propiciar una transformació dels centres educatius vinculada a l'assoliment dels ODS marcats en l'Agenda 2030 i als canvis metodològics, d'organització i d'adequació dels espais. S'impulsa d'una manera decidida la implicació de les comunitats educatives i l'impacte de les accions planificades en l'entorn social del centre.  
La Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d'educació, proporciona les claus necessàries per a adaptar el sistema educatiu al context actual i detalla els factors per a entendre com s'han d'orientar els processos d'innovació i la inclusió educativa. Per la seua vinculació amb l'actual convocatòria de projectes d'innovació i inclusió educativa convé ressaltar els factors que s'exposen en el preàmbul de la LOMLOE i que estan tractats en els diferents decrets que regulen els currículums a la Comunitat Valenciana: la igualtat per mitjà de la coeducació, la inclusió i la personalització de l'aprenentatge, l'educació mediambiental i el desenvolupament sostenible, i el canvi digital i la transformació tecnològica.  
  
D'altra banda, la normativa que establix l'ordenació i el currículum de les diferents etapes d'ensenyança a la Comunitat Valenciana proporciona directrius a l'hora d'entendre la innovació en els centres i plantejar un projecte d'innovació i inclusió educativa.  
Així mateix, la innovació es vincula a elements del currículum en les diferents etapes educatives. En Educació Infantil es relaciona amb el desenvolupament personal, la inclusió social i la ciutadania activa al llarg de la vida. En Educació Primària amb el desenvolupament professional dels membres de l'equip educatiu, la motivació de l'alumnat i les metodologies innovadores. En Educació Secundària i Batxillerat amb l'autonomia i la gestió pedagògica dels centres, l'aprenentatge competencial, els processos creatius i d'innovació i la digitalització.  
El marc teòric i normatiu de la inclusió educativa a la Comunitat Valenciana determina unes línies directrius que tenen relació directa amb l'objecte i el desenvolupament de la present convocatòria: la inclusió educativa, la coeducació, l'educació per a la salut, l'accés al currículum per als alumnes amb necessitats de suport educatiu, les tecnologies per a afavorir l'accessibilitat en l'educació, el disseny universal per a l'aprenentatge (DUA), l'accessibilitat sensorial i cognitiva en els centres educatius i la interculturalitat com a referent per a entendre la convivència i les relacions entre tots els components de la comunitat educativa.  
  
La present convocatòria perseguix la consolidació de centres innovadors i inclusius que donen resposta al context educatiu actual amb projectes transformadors del procés d'ensenyança-aprenentatge. És per això que s'incrementa la dotació global màxima assignada a esta convocatòria i es dona més autonomia als centres educatius per a decidir com invertir l'assignació rebuda.  
Esta nova resolució de projectes d'innovació i inclusió educativa (PIIE) planteja un conjunt de línies temàtiques que guiaran en la transformació innovadora dels centres educatius, així com en la millora de la inclusió, amb el foment de la participació de la comunitat educativa i d'altres agents socioeducatius externs.  
Amb la voluntat de facilitar el tràmit de sol·licitud als centres educatius, s'agilitza i simplifica el procediment de presentació de la informació i la documentació requerida, com es detallarà en apartats resolutius posteriors.  
Per tot el que s'ha exposat i amb ús de les atribucions que em conferix l'article 28 de la Llei 5/1983, de 30 de desembre, del Consell, el Decret 126/2023, de 4 d'agost, del Consell, de modificació de determinats aspectes del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, i l'Orde 9/2024, de 25 d'abril, de la Conselleria d'Educació, Universitats i Ocupació, per la qual es desplega el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació; vista la proposta de resolució i de conformitat amb esta, resolc:  
  
  
Primer. Àmbit d'aplicació  
Podran participar en esta convocatòria els centres docents no universitaris de titularitat pública de la Generalitat. Estos projectes s'iniciaran en el curs 2024-2025 i hauran de tindre continuïtat durant el curs 2025-2026.  
No podran participar-hi centres que hagen sigut seleccionats en 2023 amb un projecte biennal per als cursos 2023-2024 i 2024-2025 (DOGV 9686/19.09.2023).  
  
Segon. Objecte  
Convocar un concurs públic en règim de concurrència competitiva per a concedir assignacions econòmiques per a la realització de projectes d'innovació i inclusió educativa biennals en centres docents no universitaris de titularitat pública de la Generalitat.  
  
Tercer. Finalitats  
Esta convocatòria vol propiciar la innovació i la inclusió educativa a partir de projectes que:  
1. Impulsen la millora i la transformació dels centres educatius i el seu entorn a partir d'una anàlisi del context socioeducatiu.  
2. Ajuden a resoldre dificultats detectades i suposen una millora en el funcionament i la convivència del centre educatiu.  
3. Augmenten la motivació de l'alumnat i el professorat a partir de la transformació del procés d'ensenyança i aprenentatge.  
4. Implementen metodologies que afavorixen la implicació de l'alumnat.  
5. Fomenten la inclusió, l'accessibilitat i la participació efectiva de tot l'alumnat.  
6. Potencien l'adequació dels espais per a fer-los més atractius, inclusius i versàtils amb el propòsit d'afavorir la utilització de metodologies centrades en l'alumnat.  
7. Possibiliten els canvis digitals i l'actualització tecnològica.  
8. Estimulen l'apertura del centre a l'entorn i a la col·laboració entre diferents agents socioeducatius.  
9. Contribuïxen al treball dels Objectius de Desenvolupament Sostenible (ODS) marcats en l'Agenda 2030 impulsada per l'Organització de les Nacions Unides (ONU).  
  
Quart. Concepte i línies temàtiques  
Els projectes d'innovació i inclusió educativa responen a iniciatives específiques d'acció, transformació, increment de la motivació i intervenció organitzativa per part del professorat amb la possibilitat de col·laboració amb altres entitats o agents de l'entorn. A més, els PIIE promouen canvis metodològics durant el procés d'ensenyança que milloren els resultats d'aprenentatge i les bones pràctiques docents.  
  
Es proposen les següents línies temàtiques per a implementar projectes d'innovació i inclusió que desenvolupen les finalitats de la convocatòria:  
- Convivència i benestar emocional  
- Sostenibilitat i educació ambiental  
- Alimentació, esport i vida saludable  
- Tecnologia i digitalització en àmbits sociolingüístics  
- Tecnologia i digitalització en àmbits cientificotècnics  
- Creació i expressió artística  
- Altres  
  
Quint. Finançament  
1. El finançament de les quantitats assignades als centres educatius de titularitat pública de la Generalitat per al desenvolupament del primer any del projecte, amb caràcter de gasto extraordinari de funcionament, s'abonarà a càrrec del capítol II del programa pressupostari 421E.00, del pressupost de la Generalitat de l'any 2024, per un import global màxim d'1.300.000 €.  
2. El finançament de les quantitats assignades per al desenvolupament del segon any del projecte s'abonaran igualment a càrrec del capítol II del programa pressupostari 421E.00, del pressupost de la Generalitat de l'any 2025, sempre que hi haja disponibilitat pressupostària.  
3. Les quantitats concedides als projectes seleccionats tindran com a finalitat ajudar a sufragar totalment o parcialment els gastos que genere la realització d'estos projectes durant els cursos escolars a què es referix la present convocatòria. Els centres, per tant, hauran de presentar un únic pressupost que arreplegue les accions o els servicis per als dos cursos de desenvolupament del projecte, 2024-2025 i 2025-2026, tenint en compte els termes d'esta convocatòria.   
  
Sext. Nombre de sol·licituds per centre  
Els centres educatius podran presentar un únic projecte d'innovació i inclusió educativa. Excepcionalment, els centres educatius amb unitats educatives terapèutiques (UET) podran sol·licitar dos projectes, sempre que un dels dos es dissenye específicament per a esta unitat.  
  
Esta convocatòria no regula la continuïtat dels projectes d'investigació i innovació educativa biennals iniciats en el curs 2023-2024. Els centres que es troben en esta situació podran sol·licitar un nou projecte d'innovació i inclusió educativa en la convocatòria del curs 2025-2026.  
  
  
Sèptim. Característiques dels projectes  
1. Els projectes d'innovació i inclusió educativa per als quals se sol·licita ajuda hauran de ser propostes noves i originals, amb la finalitat d'iniciar un procés de transformació i millora educativa. A més, es planificaran per als cursos 2024-2025 i 2025-2026 i hauran d'estar inclosos en la programació general anual de cada un dels cursos.  
2. Els projectes estaran liderats per una persona coordinadora amb destinació definitiva o vacant en el centre. La participació en el projecte estarà oberta a tota la comunitat educativa.  
L'equip d'orientació assessorarà i vetlarà perquè el projecte siga inclusiu i accessible per a tota la comunitat educativa.  
L'equip directiu impulsarà el desenvolupament i la difusió del projecte.  
Només rebrà certificació per la participació en el projecte el professorat del centre amb destinació definitiva o amb vacant, tal com s'indica en l'apartat resolutiu setzé.  
3. En cas de desenvolupar una aplicació o programari, s'haurà d'ajustar a la normativa vigent quant al tractament de dades de caràcter personal de l'alumnat, el professorat o les famílies, concretada també en les instruccions per a l'organització i el funcionament dels centres educatius publicades per la conselleria competent en matèria d'educació.  
  
El fet que un projecte que desenvolupa una aplicació o programari estiga seleccionat en la convocatòria no comportarà que l'aplicació obtinga drets de representativitat de la Generalitat i no podrà ser publicada com a aplicació de la GVA per part de l'autoria o del centre.  
Tampoc comportarà cap compromís per part de la Generalitat d'incloure-la dins de l'oferta d'aplicacions pròpies de l'Administració per als centres educatius.  
Si l'objecte de l'aplicació és la utilització didàctica amb alumnat, el centre haurà d'obtindre autorització i formar part del catàleg d'aplicacions avaluades per la Conselleria d'Educació, Universitats i Ocupació, Appsedu.  
https://portal.edu.gva.es/appsedu/  
  
Octau. Termini i lloc de presentació  
1. Els centres educatius que sol·liciten començar un PIIE per als cursos 2024-2025 i 2025-2026 disposaran de 15 dies hàbils des de l'endemà de la publicació d'esta convocatòria en el DOGV.  
2. Les sol·licituds i el vídeo que cal aportar, segons l'apartat resolutiu nové, es presentaran per mitjà de l'Oficina Virtual de la Conselleria d'Educació, Universitats i Ocupació (OVICE), a la qual s'accedirà segons les indicacions del manual del tràmit que es publicarà en la pàgina web dels projectes d'innovació i inclusió educativa:  
https://ceice.gva.es/va/web/innovacion-educacion/piie  
  
Nové. Sol·licituds  
La direcció del centre serà l'encarregada de presentar la sol·licitud en l'OVICE. Cal seguir detalladament les instruccions del manual del tràmit.  
El disseny del projecte ha d'incloure tota la informació relativa a este per als cursos 2024-2025 i 2025-2026.  
La informació que cal aportar en els camps corresponents del tràmit d'OVICE, que ha de fer referència als cursos 2024-2025 i 2025-2026, és la següent:  
a) Dades del projecte  
- Títol. Breu enunciat que sintetitza les claus del projecte.  
- Línia temàtica del projecte. Se seleccionarà d'un desplegable la temàtica central de les proposades en l'apartat resolutiu quart.   
- Participants. Es marcaran els diferents col·lectius que participen en el projecte.  
- Etapes educatives. Es marcaran les etapes educatives implicades en el projecte.   
- Etiqueta temàtica. Se seleccionarà una única etiqueta que identifique els aspectes més rellevants del projecte.   
- Breu resum del projecte. Es descriurà la síntesi de les idees principals i de l'impacte esperat del projecte (màxim 525 caràcters).  
  
b) Projecte  
1. Característiques del projecte  
1.1. Situació de partida del centre i justificació del projecte. S'especificaran les necessitats detectades i les raons que motiven la realització del projecte (màxim 1.000 caràcters).  
1.2. Objectius generals. Es plantejaran fins a dos objectius generals que identifiquen les finalitats del projecte (màxim 250 caràcters per objectiu).  
1.3. Objectius específics. Es plantejaran fins a cinc objectius específics per cada un dels objectius generals que en garantixen la consecució (màxim 250 caràcters per a cada un dels objectius).  
1.4. Consideracions sobre per què este projecte suposa una innovació per al centre educatiu. Es detallaran les raons que justifiquen la novetat i la millora que implica el projecte (màxim 750 caràcters).  
  
1.5. Agents participants. S'indicarà el nom de l'entitat col·laboradora, es detallarà el nom i el correu electrònic de la persona de contacte, així com les activitats (màxim 280 caràcters) i el període de la col·laboració (màxim 150 caràcters).  
2. Disseny d'activitats del projecte. S'especificaran totes les activitats dels dos cursos de desenvolupament del projecte i s'identificaran segons siguen:  
- Activitats d'organització: reunions de planificació, coordinació, disseny, adequació i millora del projecte.  
- Activitats de desenvolupament: activitats i accions d'implementació del projecte.  
- Activitats d'avaluació: activitats que mesuren el punt de partida, el grau d'assoliment de les accions planificades i la consecució dels objectius del projecte.  
- Activitats de difusió: activitats que donen visibilitat i permeten la transferència del projecte en totes les fases.  
S'omplirà una taula que detalle la informació següent per a cada activitat planificada:  
2.1. Trimestre en què es desenvolupa l'activitat. Es marcarà el trimestre o trimestres en què s'implementarà: 1r 2024-25, 2n 2024-25, 3r 2024-25, 1r 2025-26, 2n 2025-26, 3r 2025-26.  
2.2. Tipus d'activitat: de planificació, de desenvolupament, de difusió o d'avaluació.  
2.3. Nom de l'activitat (màxim 150 caràcters).  
2.4. Relació de l'activitat amb els objectius específics (OE) esmentats prèviament en l'apartat 1.3 de característiques del projecte. Es marcaran els objectius específics que corresponguen, si és el cas.  
  
2.5. Metodologies actives emprades. Es triarà la metodologia activa emprada en les activitats de desenvolupament, si és el cas.  
2.6. Breu descripció de l'activitat. Es resumiran les principals característiques de l'activitat (màxim 280 caràcters).  
3. Inclusió i perdurabilitat  
3.1. Inclusió. S'indicaran les mesures concretes que preveu el projecte per a potenciar i garantir la inclusió durant el seu desenvolupament i consolidació (màxim 1.000 caràcters).  
3.2. Perdurabilitat i impacte del projecte. S'indicaran les estratègies que es preveuen per a continuar amb la línia innovadora iniciada i consolidar els efectes del projecte, una vegada finalitzat el període de finançament (màxim 1.000 caràcters).  
c) Vídeo. Es transmetran les raons que justifiquen la realització del projecte, els objectius, la descripció de les activitats principals i les consideracions sobre per què suposa una innovació per al centre. Inclourà la veu dels principals agents participants, així com imatges del centre i dels mitjans i espais afectats.  
El vídeo haurà de tindre una duració màxima de 3:00 minuts i una grandària màxima de 50 MB. Haurà d'estar en format MP4 (còdec de vídeo H.264 i còdec d'àudio AAC o MP3).  
d) Dades de la persona coordinadora i del professorat participant. S'incorporarà la relació de docents participants amb destinació definitiva o vacant en el centre. S'hauran d'indicar el NIF i les tasques que cal realitzar per part de la persona coordinadora i del professorat participant.  
e) Pressupost detallat del projecte per als cursos 2024-2025 i 2025-2026 amb la relació de recursos necessaris inventariables i no inventariables i la previsió d'altres ingressos alternatius per a finançar el projecte, si és el cas.  
Serà motiu d'exclusió pressupostar dispositius o llicències com a necessitats del projecte si l'adquisició no està autoritzada en el catàleg DelegaTIC, d'acord amb el que s'indica en l'apartat resolutiu catorzé.  
  
f) Declaracions  
1. Declaració responsable per part de la direcció del centre d'haver informat el claustre i el consell escolar del contingut d'esta convocatòria, del projecte que es vol presentar, així com de la data d'aprovació en el consell escolar, segons s'indica en l'OVICE.  
2. Declaració responsable, per part de la direcció del centre, d'haver obtingut i tindre baix custòdia els drets d'imatge i so de les persones (alumnat, professorat i membres de la comunitat educativa) que apareixen en els materials audiovisuals que formen part del projecte d'acord amb el model proporcionat en el manual del tràmit. A més, declaració de compliment de la legislació vigent en matèria de propietat intel·lectual respecte de la música i els continguts mostrats, segons s'indica en l'OVICE.  
3. Cessió de drets de propietat intel·lectual del projecte a la Generalitat, segons s'indica en l'OVICE.  
g) Quantitat total sol·licitada a la Conselleria d'Educació, Universitats i Ocupació per al desenvolupament del projecte per als dos cursos escolars 2024-2025 i 2025-26, en els que es realitzaran les accions dissenyades.  
Es recomana comprovar la informació introduïda i el vídeo aportat al tràmit abans que finalitze el termini de sol·licitud. Finalitzat eixe termini els centres no tindran possibilitat de fer cap canvi, ampliació o esmena.  
  
Dècim. Òrgan instructor  
L'òrgan instructor del procediment que regula esta resolució és la subdirecció general competent en matèria d'innovació educativa de la Direcció General d'Innovació i Inclusió Educativa.  
  
Onzé. Barem dels projectes  
La informació del projecte aportada en la sol·licitud, d'acord amb el que s'indica en l'apartat resolutiu nové d'esta convocatòria, es puntuarà de 0 a 50 punts. La puntuació mínima per a obtindre assignació econòmica serà de 25 punts. Per tal d'arribar a este mínim, la relació i el detall de la informació aportada en cada apartat serà clau i s'haurà d'entendre de forma conjunta.  
El barem dels projectes atendrà els criteris següents:  
1. Característiques del projecte. 10 punts.  
Es valorarà la situació de partida del centre i la justificació del projecte, els objectius generals, els objectius específics i els agents participants. Es posarà especial atenció a les consideracions sobre per què este projecte suposa una innovació en el centre educatiu.  
2. Disseny d'activitats del projecte. 20 punts.  
Es valorarà que els quatre tipus d'activitats (de desenvolupament, d'organització, d'avaluació i de difusió) estiguen planificats per als dos cursos de duració del projecte. Es posarà especial atenció en la viabilitat, la relació amb els objectius, la referència de les metodologies, la concreció i la coherència de tota la informació detallada en la taula d'activitats.  
La informació reflectida en el disseny d'activitats ha d'aportar una idea global i clara del projecte.  
3. Inclusió. 5 punts.  
Es valoraran les mesures específiques que fan del projecte sol·licitat una oportunitat innovadora i inclusiva oberta a la participació de tota la comunitat educativa. Es posarà especial atenció a les mesures concretes que garantisquen l'accessibilitat física, sensorial i cognitiva, la igualtat i la convivència per al 100 % de l'alumnat, durant els dos cursos del projecte.  
4. Perdurabilitat i impacte del projecte. 5 punts.  
Es valoraran els factors que garantixen la sostenibilitat i la continuïtat en el temps del projecte d'innovació i inclusió desenvolupat en relació amb els recursos humans, materials i d'organització d'espais.  
  
5. Vídeo. 10 punts.  
Es valorarà:  
- Principalment, que presente de forma clara els diferents elements del disseny del projecte.  
- Que incorpore la veu dels principals agents participants de la comunitat.  
- Que mostre imatges dels equipaments i espais del centre que estan afectats.  
- Que siga innovador, creatiu i original.  
La puntuació en este apartat serà de zero punts en cas que:  
- La duració supere els 3:00 minuts.  
- El format del vídeo no complisca les especificacions descrites en l'apartat resolutiu nové.  
- El vídeo no es puga visualitzar o escoltar.  
  
Dotzé. Motius d'exclusió  
Seran motius d'exclusió:  
1. Projectes d'innovació i inclusió educativa que no siguen nous, originals o que no inicien un procés de transformació i millora educativa.  
2. Propostes d'activitats o accions educatives habituals d'un centre, com ara el pla d'activitats complementàries i extraescolars, la celebració de festivitats i commemoracions, les accions consolidades en el centre, les activitats d'una àrea o matèria o qualsevol dels plans que conformen el projecte educatiu de centre (PEC).  
  
3. Pressupostar dispositius o llicències com a necessitats del projecte si l'adquisició no està autoritzada en el catàleg DelegaTIC, d'acord amb el que s'indica en l'apartat resolutiu catorzé.  
  
Tretzé. Procediment per a determinar la quantia individual de l'assignació econòmica  
a) Els projectes seleccionats rebran dos assignacions econòmiques: una per al curs 2024-2025 i una altra per al curs 2025-2026. Estes assignacions estaran destinades a cobrir gastos pressupostats per al desenvolupament del projecte.  
El primer any del projecte, el curs 2024-2025, el centre rebrà l'assignació econòmica calculada segons s'indica en l'apartat b.  
El segon any del projecte, el curs 2025-2026, el centre rebrà l'assignació econòmica novament calculada segons s'indica en l'apartat b, sempre que s'hagen justificat correctament i dins del termini els gastos realitzats en el primer any del projecte, d'acord amb el que s'establix en l'apartat resolutiu dihuité d'esta convocatòria.  
  
b) Els criteris per a calcular la dotació són els següents:  
1. Els projectes podran rebre un màxim de 5.000 € per a cada curs, 10.000 € màxim en total per als dos cursos.  
2. La quantia de l'assignació econòmica calculada per a cada curs serà com a màxim la mitat de la quantitat total sol·licitada pel centre per als dos cursos del projecte.  
3. La quantia de l'assignació econòmica concedida a cada projecte serà la que resulte de multiplicar la puntuació obtinguda en la valoració del projecte biennal pel valor punt prèviament determinat.  
4. El valor punt serà el que resulte de dividir la dotació màxima del pressupost de cada curs destinada als centres seleccionats d'esta convocatòria entre la xifra que resulte de la suma de totes les puntuacions dels projectes.  
  
Catorzé. Inversió de la dotació  
1. Les assignacions rebudes s'hauran d'invertir en gastos identificables amb el projecte i en coherència amb el pressupost presentat.  
2. La dotació del primer curs s'haurà d'invertir en el període comprés entre l'1 de setembre de 2024 i el 30 de maig de 2025. La dotació del segon curs s'haurà d'invertir entre l'1 de setembre de 2025 i l'1 de juny de 2026.  
3. Es podrà adquirir tant material inventariable com material no inventariable en funció de les necessitats del projecte. En esta convocatòria no hi ha cap límit econòmic per a l'adquisició de material inventariable.  
4. Les assignacions econòmiques no es poden destinar a la realització d'obres ni infraestructures.  
Qualsevol transformació de patis escolars ha d'atendre la Instrucció núm. 5, de 22 de març de 2023, de la Direcció General d'Infraestructures Educatives, sobre el procediment establit per a la transformació dels espais exteriors que hi ha en els centres educatius públics de caràcter no universitari que depenen de la Generalitat Valenciana en espais coeducatius, inclusius i més naturals.  
https://ceice.gva.es/va/web/contratacion-educacion/normativa-e-instrucciones  
5. Els centres no podran subcontractar totalment les activitats incloses en el projecte.  
6. Pel que fa a l'adquisició d'equipaments i productes TIC, els centres hauran de tindre en compte el catàleg publicat per la Direcció General d'Infraestructures Educatives de la Conselleria d'Educació, Universitats i Ocupació, en la pàgina web DelegaTIC.  
https://ceice.gva.es/va/delegatic  
L'Administració delega en les direccions dels centres únicament l'adquisició de l'equipament i els productes TIC inclosos explícitament en este catàleg i d'acord amb les condicions que s'hi especifiquen. Per això, no es poden comprar els productes que no apareixen en el catàleg esmentat, com per exemple, ordinadors de qualsevol classe.  
  
Només es podran adquirir llicències o subscripcions d'aplicacions que estiguen autoritzades en la pàgina web DelegaTIC. Igualment, s'haurà d'acomplir la normativa vigent de protecció de dades, concretada en les instruccions per a l'organització i el funcionament dels centres. No es podran adquirir les aplicacions que no estiguen autoritzades en la pàgina web Appsedu.  
https://portal.edu.gva.es/appsedu/  
  
Quinzé. Termini de resolució i notificació  
El termini màxim per a resoldre la convocatòria és de sis mesos des de la data d'efecte. Vençut el termini sense haver-se notificat cap resolució expressa, els centres podran considerar com a desestimades les seues sol·licituds per silenci administratiu.  
El requeriment d'esmenes, la resolució provisional i la definitiva de la convocatòria amb la relació dels projectes no seleccionats i els motius, i dels projectes seleccionats i els imports de les assignacions econòmiques concedides, es publicaran en la web d'Innovació. Esta publicació substituirà la notificació. La relació definitiva es publicarà en el Diari Oficial de la Generalitat Valenciana.  
La publicació del requeriment d'esmenes anirà acompanyada de la relació de centres interessats que hagen d'esmenar la falta o lliurar la documentació complementària que se sol·licite, amb indicació que, si no ho fan en un termini de cinc dies naturals, es considerarà que han desistit de la seua sol·licitud.  
No es podran esmenar, transformar o ampliar els projectes i vídeos presentats en la sol·licitud.  
La resolució provisional contindrà la relació de centres educatius amb projectes seleccionats, en la qual s'indicarà la puntuació total obtinguda i la quantia econòmica proposada en concepte d'assignació per al curs 2024-2025. A més, la resolució provisional contindrà la relació de centres educatius amb projectes no seleccionats, en la qual s'indicaran els motius de desestimació del projecte. Quan l'exclusió estiga motivada per la puntuació obtinguda pel projecte, es publicarà també esta puntuació.  
Es concedirà un termini de cinc dies hàbils, comptats a partir de l'endemà de la publicació de la relació provisional en la web d'Innovació, per a presentar, si és procedent, la documentació següent:  
  
- Escrit de desistiment.  
- Al·legacions.  
En el període d'al·legacions es podrà sol·licitar la revisió del procediment o desistir, però no es podran esmenar, transformar o ampliar els projectes i vídeos presentats en la sol·licitud.  
Transcorregut el termini, comprovats els escrits de desistiment, estudiades i, si és el cas, ateses les al·legacions presentades, l'òrgan instructor del procediment elevarà la proposta definitiva a la direcció general competent en matèria d'innovació educativa, que resoldrà la convocatòria per delegació del conseller.  
La resolució definitiva contindrà la relació de centres educatius amb projectes seleccionats, en la qual s'indicarà la puntuació total obtinguda i les dotacions econòmiques corresponents al curs 2024-2025. A més, la resolució definitiva contindrà la relació de centres educatius amb projectes no seleccionats, en la qual s'indicaran els motius de desestimació del projecte. Quan l'exclusió estiga motivada per la puntuació obtinguda, es publicarà també la puntuació del projecte.  
  
D'acord amb el caràcter biennal de la convocatòria, una vegada desenvolupat i justificat el primer any de projecte d'acord amb l'apartat resolutiu dihuité, es publicarà en la web d'Innovació la relació provisional de centres que complixen els requisits per a la continuïtat en el segon any i la quantitat atorgada per al curs 2025-2026. També es publicarà la relació provisional de centres que no complixen els requisits per a la seua continuïtat. Els centres disposaran de 5 dies hàbils per a presentar al·legacions. Revisades estes, l'òrgan instructor del procediment elevarà la proposta de resolució definitiva a la direcció general competent en matèria d'innovació educativa, que resoldrà la convocatòria per delegació del conseller. Esta relació definitiva es publicarà en el DOGV.  
  
  
Setzé. Certificació d'hores al professorat  
La direcció general en matèria d'innovació educativa comprovarà que es reunixen les condicions requerides per a la certificació de participació en projectes d'innovació justificats dins del termini establert i d'acord amb la informació aportada en el tràmit de justificació. Una vegada es tanque este tràmit de justificació, no es podran modificar les dades de participació.  
L'òrgan competent en matèria de formació del professorat, d'acord amb l'Orde 65/2012, de 26 d'octubre, de la Conselleria d'Educació, Formació i Ocupació, que establix el model de formació permanent del professorat i el disseny, el reconeixement i el registre de les activitats formatives, i per l'Orde 54/2014, d'1 de juliol, de la Conselleria d'Educació, Cultura i Esport, per la qual es regula l'acreditació i la valoració de les activitats de formació permanent i altres activitats per a la millora de la qualitat de l'ensenyança que realitze el funcionariat docent que impartix ensenyances no universitàries de la Comunitat Valenciana, certificarà anualment la participació en el PIIE de la manera següent:  
  
- La persona coordinadora del projecte d'innovació rebrà una certificació entre 30 i 60 hores com a coordinador del projecte.  
- El professorat participant en el projecte d'innovació rebrà una certificació entre 10 i 40 hores com a participant del projecte.  
- El personal no docent d'atenció educativa participant en el projecte d'innovació rebrà una certificació entre 10 i 40 hores com a participant del projecte.  
La direcció del centre haurà de fer pública al claustre la relació de participants a certificar com a més tard el dia 10 de juny de 2025 el primer any del projecte i fins al 10 de juny de 2026 el segon any. Esta publicació obrirà un període de detecció d'errades que perdurarà durant el temps que estiga obert el tràmit de justificació del PIIE en l'OVICE. Una vegada tancat el tràmit no seran possibles les correccions ni les modificacions en la relació de persones que cal certificar.  
  
Esta difusió s'haurà de fer per mitjans electrònics i en el tauler d'anuncis de la sala de professors. Haurà de contindre la relació del coordinador i els participants definitius o amb vacant del centre, amb la indicació del NIF xifrat, nom i cognoms, hores de dedicació i tasques realitzades, coincident amb l'acta de participació final de les persones participants en el projecte d'innovació.  
Qualsevol persona que participe en el PIIE i no puga obtindre certificació d'acord amb el contingut d'esta resolució, podrà adreçar-se a la direcció del centre educatiu per tal de sol·licitar un document justificatiu de la seua participació.  
  
Desseté. Difusió del projecte en la web del centre educatiu  
Cada centre educatiu haurà de publicar en la web pròpia tota la informació relacionada amb el projecte:  
- Breu resum del projecte  
- Calendari de les activitats que cal realitzar  
- Documentació gràfica de les activitats de desenvolupament que es vagen realitzant  
La web del centre haurà de tindre l'estructura següent per a la publicació dels PIIE seleccionats en esta convocatòria: [https://portal-edu.gva.es/nom-del-centre/projectes/PIIE/2024/].   
Esta pàgina s'anirà completant durant els dos cursos.  
La publicació es farà baix condicions d'ús d'una llicència Creative Commons BY-SA 4.0 (Reconeixement - CompartirIgual Internacional).  
  
En una part visible de la pàgina s'haurà d'incloure el distintiu gràfic de la llicència i l'enllaç a la descripció d'esta:  
https://creativecommons.org/licenses/by-sa/4.0/deed.ca  
Tot seguit es publicarà el text següent:  
«Este PIIE ha rebut una assignació econòmica per part de la conselleria competent en matèria d'educació de la Generalitat. Tot el que s'ha publicat en esta pàgina es fa baix una llicència Creative Commons Reconeixement-CompartirIgual 4.0 Internacional. En cas de publicació del projecte o dels recursos educatius generats, així com la de possibles obres derivades, s'ha de fer baix la mateixa llicència, indicar si s'ha fet alguna modificació i enllaçar esta pàgina com a referència del projecte original i de la seua autoria».  
  
Dihuité. Justificació i avaluació del projecte en l'OVICE  
1. La direcció del centre haurà d'entregar una memòria justificativa de les accions i els gastos realitzats, mitjançant l'OVICE, durant cada un dels cursos d'implementació del projecte, en relació amb la present convocatòria, fins al 16 de juny de 2025 el primer any (curs 2024-2025) i fins al 19 de juny de 2026 el segon any (curs 2025-2026).  
  
2. Tràmit de justificació del primer any del projecte (curs 2024-25).  
  
Fins al 16 de juny de 2025, la direcció del centre haurà de justificar el primer any del projecte (curs 2024-2025) omplint els camps següents del tràmit específic en l'OVICE:  
a) Justificació econòmica en què s'informarà del total de gastos del curs, amb diferenciació dels inventariables i els no inventariables. A més, es firmarà una declaració de responsable d'haver invertit la totalitat de la dotació rebuda en materials i servicis directament relacionats amb el projecte, en coherència amb el pressupost i d'acord amb els requeriments detallats en l'apartat resolutiu catorzé.  
  
b) Justificació d'actuacions, que inclourà els apartats següents:  
  
- Enllaç a la pàgina web del centre en què està publicat el PIIE d'acord amb el que s'indica en l'apartat resolutiu desseté.  
- Grau de realització de les activitats proposades per al primer any (màxim 750 caràcters).  
- Fortaleses i debilitats detectades. Propostes de millora (màxim 750 caràcters).  
- Si és el cas, modificacions del cronograma del segon any (màxim 750 caràcters).  
c) Relació de les persones participants en el projecte d'innovació i inclusió del centre en què es farà constar el número del document d'identitat de la persona coordinadora i de les persones participants. Estos han de pertànyer a la base de dades de personal docent de la Conselleria, i tindre destinació definitiva o vacant en el centre. S'hauran d'indicar expressament les hores de dedicació de cada participant (entre 10 i 40) i de la persona coordinadora (entre 30 i 60) durant tot el curs i la relació de tasques específiques realitzades.  
També, es firmarà una declaració responsable d'haver exposat públicament al claustre la relació de participants en el projecte d'innovació i inclusió educativa, d'acord amb el que indica l'apartat resolutiu setzé. Les dades de participació no es podran modificar una vegada finalitze el termini de justificació.  
Si el centre no ha pogut invertir la totalitat de l'ajuda rebuda per al primer any del projecte, la quantitat no gastada es minorarà de la quantia obtinguda per al segon any del projecte.  
La falta de justificació o la justificació incorrecta o fora del termini impossibilitarà la continuïtat del projecte dins del marc d'esta convocatòria en el curs 2025-2026. En este cas, tampoc podrà ser seleccionat amb un projecte nou en la convocatòria publicada en 2025.  
  
3. Tràmit de justificació del segon any del projecte (curs 2025-2026).  
Abans del 19 de juny de 2026, la direcció del centre haurà de justificar el segon any del projecte (curs 2025-2026) amb l'ompliment dels següents camps del tràmit específic en l'OVICE:  
a) Justificació econòmica en què s'informarà del total de gastos del curs, amb diferenciació dels inventariables i els no inventariables. A més, es firmarà una declaració responsable d'haver invertit la totalitat de la dotació rebuda en materials i servicis directament relacionats amb el projecte, en coherència amb el pressupost i d'acord amb els requeriments detallats en l'apartat resolutiu catorzé.  
  
b) Justificació d'actuacions que inclourà els apartats següents:  
  
- Enllaç a la pàgina web del centre en què està publicat el PIIE d'acord amb el que s'indica en l'apartat resolutiu desseté.  
- Grau de realització de les activitats proposades per al segon any (màxim 1.500 caràcters).  
- Metodologies utilitzades en el desenvolupament del projecte (màxim 750 caràcters).  
- Participació dels agents implicats (màxim 1.500 caràcters).  
  
- Avaluació final del projecte: grau d'assoliment dels objectius, resultats, impacte i conclusions (màxim 2.000 caràcters).  
c) Relació de les persones participants en el projecte d'innovació i inclusió del centre en què es farà constar el número del document d'identitat de la persona coordinadora del projecte i de les persones participants. Estos han de pertànyer a la base de dades de personal docent de la Conselleria i tindre destinació definitiva o vacant en el centre. S'hauran d'indicar expressament les hores de dedicació de cada participant (entre 10 i 40) i de la persona coordinadora (entre 30 i 60) durant tot el curs i la relació de tasques específiques realitzades.  
  
També es firmarà una declaració responsable d'haver exposat públicament al claustre la relació de participants en el projecte d'innovació i inclusió educativa durant el curs escolar 2025-2026, d'acord amb el que indica l'apartat resolutiu setzé. Les dades de participació no es podran modificar una vegada conclòs el termini de justificació.  
  
d) Valoració de la convocatòria dels projectes d'innovació i inclusió educativa i la implementació en el centre; hi destaquen els aspectes positius i les propostes de millora (màxim 750 caràcters).  
  
e) Aportació d'un vídeo que haurà de reflectir l'evolució del projecte al llarg dels dos cursos i l'impacte que ha generat a partir d'imatges, entrevistes i opinions dels diferents agents de la comunitat educativa. Tindrà una duració màxima de 3:00 minuts i una grandària màxima de 50 MB. Haurà de presentar-se en format MP4 (còdec de vídeo H.264 i còdec d'àudio AAC o MP3).  
La falta de justificació o la justificació incorrecta o fora del termini impossibilitarà ser seleccionat amb un projecte nou en la convocatòria que es publique en 2026.  
  
Denové. Comptabilitat en ITACA  
1. S'hauran d'especificar els ingressos i els gastos que es produïsquen per raó d'esta convocatòria. Els centres adjuntaran la justificació econòmica de l'import de l'assignació econòmica concedida al balanç anual que han d'efectuar d'acord amb el que disposen l'Orde de 18 de maig de 1995, de la Conselleria d'Educació i Ciència (DOGV 2526, 09.06.1995), i la Llei 8/2023, de 27 de desembre, de pressupostos de la Generalitat per a l'exercici 2024.  
2. El centre guardarà les factures o els documents de valor probatori equivalent amb validesa en el tràfic jurídic mercantil o amb eficàcia administrativa dels gastos efectuats per a comprovacions posteriors de la inversió amb data compresa entre el dia 1 de setembre de 2024 i l'1 de juny de 2026.  
3. Les dotacions percebudes i els gastos generats pel projecte es reflectiran, des de la data d'efecte, en els apartats corresponents de la gestió econòmica en ITACA, fins al 30 de maig de 2025 el primer curs, i fins a l'1 de juny de 2026 el segon curs.  
4. El consell escolar, després d'estes dates, s'haurà de reunir per a ser informat de la inversió de la dotació assignada i comprovar que s'ajusta a les indicacions d'esta resolució.  
5. La dotació percebuda pel centre educatiu s'ha d'inscriure en l'apartat d'ingressos de la gestió econòmica d'ITACA, dins del concepte 012 Altres programes, en el subconcepte específic 012PIIE.  
  
6. Els gastos s'inscriuran des de la data d'efecte, en el subcompte específic 226PIIE dins de la gestió econòmica d'ITACA, per tal de comptabilitzar els gastos dels projectes d'innovació i inclusió educativa. Este subcompte té dos subapartats: un per a comptabilitzar els gastos en material no inventariable 226PIIE NI, i un altre per a comptabilitzar els gastos en material inventariable 226PIIE I.  
  
Vinté. Inspecció d'Educació  
La Inspecció d'Educació supervisarà la inversió efectiva i correcta de les dotacions econòmiques assignades als centres educatius que participen en esta convocatòria, així com la realització de les accions proposades.  
  
Vint-i-uné. Assessorament dels projectes  
L'assessorament dels projectes d'innovació i inclusió educativa es farà per mitjà del Servei d'Innovació Educativa de la Direcció General d'Innovació i Inclusió Educativa, mitjançant el correu ozyz@lsn.dg.  
  
  
Vint-i-dosé. Cessió de drets  
La persona representant legal del centre haurà de cedir els drets de reproducció, distribució, comunicació, difusió i transformació del projecte, dels materials didàctics derivats i del vídeo, segons s'indica en OVICE.  
La difusió dels projectes que faça la Conselleria d'Educació, Universitats i Ocupació sempre es farà baix condicions d'ús d'una llicència Creative Commons BY-SA 4.0 (Reconeixement - CompartirIgual Internacional).  
En cas de publicació del projecte, del material audiovisual o dels recursos educatius generats, esta s'haurà de fer en les mateixes condicions de CC-BY-SA 4.0. En una part visible de la pàgina s'haurà d'incloure el distintiu gràfic de la llicència i l'enllaç a la descripció d'esta:  
https://creativecommons.org/licenses/by-sa/4.0/deed.ca  
Tot seguit es publicarà el text següent:  
«Este PIIE ha rebut una assignació econòmica per part de la conselleria competent en matèria d'educació de la Generalitat. Tot el que s'ha publicat en esta pàgina es fa baix una llicència Creative Commons Reconeixement-CompartirIgual 4.0 Internacional. En cas de publicació del projecte o dels recursos educatius generats, així com la de possibles obres derivades, s'ha de fer baix la mateixa llicència, indicar si s'ha fet alguna modificació i enllaçar esta pàgina com a referència del projecte original i de la seua autoria».  
  
Vint-i-tresé. Protecció de dades  
1. La gestió de les assignacions econòmiques objecte d'esta convocatòria comporta el tractament de dades de caràcter personal, per la qual cosa s'apliquen les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
2. En compliment del que disposa l'article 13 de l'RGPD, la informació en matèria de protecció de dades és la següent:  
a) Responsable del tractament: Conselleria d'Educació, Universitats i Ocupació. Avinguda de Campanar, 32. 46603 València. Correu electrònic:  
oxmajmedycdghpktbunngcf@raz.lr.  
b) Finalitat del tractament: avaluar i seleccionar projectes d'innovació i inclusió educativa que resulten d'interés i gestionar la concessió, l'execució i la justificació d'assignacions econòmiques que permeten dur-los a terme.  
c) Les persones interessades en este tractament tenen dret a sol·licitar l'accés, rectificació i supressió de les seues dades de caràcter personal, així com sol·licitar la limitació o oposició al seu tractament i a no ser objecte de decisions individuals automatitzades, de manera presencial o telemàtica. En el cas de la Generalitat, l'exercici de drets es realitzarà de conformitat amb el que es preveu en el següent enllaç:  
http://sede.gva.es/es/proc19970  
d) Els responsables dels centres beneficiaris d'assignacions econòmiques hauran d'informar les persones de les quals s'aporten dades i documentació de caràcter personal, especialment en fase de justificació de la subvenció, dels següents extrems:  
- La comunicació d'estes dades a l'administració per al seu tractament en l'àmbit de les seues competències i d'acord amb els fins del procediment.  
- La possibilitat que l'administració realitze consultes relacionades amb les seues dades per a comprovar, entre altres extrems la seua veracitat. Així mateix, l'entitat beneficiària haurà de recaptar una autorització de les persones les dades de les quals es consultaran, que estarà disponible a requeriment de l'administració en qualsevol moment.  
- La possibilitat i forma que els assistix per a exercir els drets d'accés, rectificació, supressió, limitació del tractament o oposició en relació amb el tractament de les seues dades personals, de conformitat amb el que es preveu en el següent enllaç:   
http://sede.gva.es/es/proc19970  
Per a més informació, quant al tractament de dades que duu a terme la conselleria relativa al procediment d'assignacions econòmiques, es pot consultar el Registre d'Activitat de Tractament anomenat «Ajudes, beques i subvencions». I en relació al tractament d'imatges, es pot consultar el Registre d'Activitat de Tractament anomenat «Projectes impulsats per la Conselleria competent en educació que impliquen, per a la seua execució o justificació, documentar imatges de l'alumnat», en la pàgina web:   
https://ceice.gva.es/es/registre-de-tractament-de-dades  
3. Quant a la realització de vídeos i la documentació gràfica dels projectes que faça el centre, tenen com a finalitat la justificació de la participació dels centres en els PIIES. La possible publicació de vídeos o fotografies en les pàgines web de la conselleria o dels centres participants o a través d'altres mitjans de difusió, es farà de forma que no es puga reconèixer l'alumnat, en aplicació de l'interés superior dels menors. Per part de la conselleria es publicaran unes instruccions al respecte en la pàgina web   
https://ceice.gva.es/va/web/innovacion-educacion/piie.  
  
Vint-i-quatré. Delegació  
Es delega en la persona titular de la Direcció General d'Innovació i Inclusió Educativa la facultat de resoldre la convocatòria i concedir les assignacions econòmiques als centres educatius seleccionats, i se l'autoritza a adoptar les mesures oportunes per a complir i aplicar esta resolució i també per a resoldre i notificar totes les incidències que es plantegen en la seua interpretació i execució.  
  
Vint-i-cinqué. Efectes  
Esta resolució produirà efectes a partir de l'endemà de publicar-se en el Diari Oficial de la Generalitat Valenciana.  
  
València, 5 de juny de 2024.- El conseller d'Educació, Universitats i Ocupació: José Antonio Rovira Jover.